Kunfehértó Község Polgármesterének

ELŐTERJESZTÉSE

Kunfehértó Község Önkormányzata Képviselő-testülete

2018. április 25. napján tartandó ülésére

Tárgy: Beszámoló a tanyagondnoki szolgálat 2017. évi tevékenységéről

*Tisztelt Képviselő-testület!*

Kunfehértó Község Önkormányzata a szociális igazgatásról és a szociális ellátásokról szóló 1993. évi III. törvény 60.§.-a, valamint a 2/2015. (II.26.) helyi rendelet 12.§ -a alapján egy tanyagondnoki szolgálat működtetésével gondoskodik a tanyagondnoki szolgáltatásról.

A szociális igazgatásról és a szociális ellátásokról szóló 1993. évi III. törvény 92/B.§. d) pontja alapján a fenntartó ellenőrzi és évente egy alkalommal értékeli a szakmai munka eredményességét.

Kérem a Tisztelt Képviselő-testületet, hogy a mellékelt beszámolót vitassa meg és a melléklet szerinti tartalommal fogadja el.

Mindezek alapján a Képviselő-testület elé terjesztem az alábbi határozati javaslatot

**Határozati javaslat:**

Kunfehértó Község Önkormányzatának Képviselő-testülete a szociális igazgatásról és a szociális ellátásokról szóló 1993. évi III. tv. 92/B. §.(1) bek. d./pontja alapján Kunfehértó Község Önkormányzatának fenntartásában működő Tanyagondnoki Szolgálat 2017. évi tevékenységéről szóló – mellékelt - beszámolót elfogadja.

Határozatról értesülnek:

l./ Huszár Zoltán polgármester

2./ Tanyagondnoki Szolgálat

3./ Irattár

Kunfehértó, 2018. április 19

Huszár Zoltán

 polgármester

**BESZÁMOLÓ**

**Kunfehértó Község Önkormányzat fenntartásában működő Tanyagondnoki szolgálat 2017. évi tevékenységéről.**

A szociális igazgatásról szóló és az ellátásról szóló. 1993. évi III. törvény. 60.§-a tanyagondnoki szolgáltatást a szociálisalap ellátások között szabályozza. Ezek szerint a tanyagondnoki szolgálat célja az aprófalvak és a külterületi vagy egyéb belterületi, valamint a tanyasi lakott helyek intézményhiányából eredő hátrányait enyhítse, az alapvető szükségletek kielégítését segítő szolgáltatásokhoz valamint alapszolgáltatásokhoz való hozzájutását biztosítsa. A tanyagondnoki szolgálat legalább hetven és legfeljebb négyszáz lakos számú külön jogszabályban meghatározott külterületi vagy egyéb belterületi lakott helyen működtethető. A szolgáltatás kiterjed az alapszolgáltatás megszervezésével a szociálisan rászorulókra, valamint egészségi állapotuktól, mentális állapotuktól vagy más okból származó problémák miatt rászoruló személyekre, a tanyagondnok által ellátandó egyéb szolgáltatásokra.

**Tisztelt Képviselőtestület!**

A tanyagondnoki szolgálat közvetlen, személyes szolgáltatások körébe tartozó alapfeladatai:

Közreműködés az étkeztetésben:

Kiemelt alapfeladatom a külterületen élők részére, aki igényli, a napi egyszeri meleg étel ételhordóban történő házhoz szállítása a Sporttábor konyhájából, kb. 12-15 személy részére. Az ételszállítás hétköznapokon 11 órától 12 óráig történik.

Kiegészítő feladatom az általános iskolába történő tízórai, ebéd és uzsonna szállítása, valamint az ebéd után elmosogatott ételhordók visszaszállítása is a Mosolyvár Óvoda konyhájába, mely a napi kötelező feladataim időbeosztását nagyban befolyásolja. Ezek a feladatok naponta reggel 8 órakor, délelőtt fél tizenegykor, délután fél kettőkor történnek.

Gyermekszállítás: óvodások, iskolások szállítása:

Az óvodás gyermekek reggeli be és délutáni haza szállításában segítek, mivel a szülők nehezen tudnák bevinni az óvodába őket, ugyanis arra az iskolabusz nem jár. Az idei télen kellemetlenséget okozott a nagy hó, mivel a Skoda Yeti összkerékhajtású tanyagondnoki autóm összkerékhajtása elromlott. Ezért nem tudtam a gyermekekért egyszer kimenni. Jelenleg négy gyermek szállítását látom el.

2017. évben a szünidei gyermekétkeztetési programban a külterületre az ebédet a tanyagondnoki szolgálat szállította.

Igény szerint az Óvodai programokra is beszállítom a szüleikkel a gyermekeket, sajnos az autó férőhelye miatt nehéz mindenkit egyszerre időre beszállítani. Nyári szünetben a Holdruta által szervezett foglalkozásokra is több csoportban hoztam be a gyermekeket.

Az egészségügyi ellátáshoz való hozzájutás segítése:

A településünk lakossága egyre inkább öregedő, sokan maradnak egyedül, segítség nélkül. Az idősek egészségi állapota romlik, így gyakrabban kell a kül- és belterületen élő nyugdíjasokat, rászorulókat háziorvoshoz, vérvételre, szakorvosi ellátásra (SZTK), kórházba szállítanom. A betegszállítást igénybe vevők csaknem 90 %-a belterületi lakos. Az egyedülálló, kórházban fekvő ellátottakat a családsegítővel meglátogattuk, részükre az alapvető szükségleteiket szolgáló személyes tárgyaikat, holmijukat bevittük. A családja által magára hagyott, elhalálozott személy hamvait is hazaszállítottam Kalocsáról.

Közreműködés a házi segítségnyújtásban:

Az alapszolgáltatáshoz kapcsolódó, szakképesítést nem igénylő feladatom: gázpalack, ajtózár, stb. cseréje, a napi életvitel fenntartásához szükséges alapvető élelmiszerek, fogyasztási cikkek, állatok részére takarmány bevásárlása. Gyógyszerek kiváltása, felírási igazolások, háziorvostól való kijuttatása a beteghez. A postai levelek feladása. Heti két alkalommal végzek nagybevásárlásokat. A gondozási központban vállalják a szennyes ruhák kimosását, melyek szállítását is én végzem.

A közösségi és szociális információk eljuttatása a külterületi lakossághoz:

Tavalyi évben elkezdődött a kormány által a többgyermekes rászoruló családok élelmiszer csomaggal való segítése. A Gyermekjóléti szolgálattal közösen veszek részt ebben a feladatban, ez pedig a csomagok kihozatala Kiskunhalasról és eljuttatása a rászoruló családokhoz.

A szociális biztonság megteremtéséhez és a belterület közösségi életébe való bekapcsolódáshoz szükséges információkat eljuttatom a külterületen élőkhöz. Ilyen feladat pl. a hirdetmények, szórólapok kihelyezése a külterületek frekventált közterületein elhelyezett hirdetőtáblákra illetve szóban is tájékoztatom őket. Segítem a kint élőket hivatali ügyeik intézésében, a hivatallal közreműködök a különböző levelek és nyomtatványok kézbesítésében.

 A szolgálat által nyújtott egyéb szolgáltatások:

A tanyagondnoki szolgálat egyik fő célja, hogy a külterületen és a belterületen élő rászorulók életminőségét javítsa. A közösségi, művelődési, sport- és szabadidős rendezvények szervezése, segítése keretében részt veszek a nyugdíjas találkozók helyszínének berendezésében, eszközök szállításában, ebéd szállításában, a falu által szervezett rendezvényekre a nyugdíjasok, fellépők szállításában. Igény esetén a külterületről is behozom az ott lakókat.

A tanyagondnoki szolgáltatás összteljesítményét jelző mutatók:

A tanyagondnoki tevékenység túlnyomó részben gépjármű igénybevételével látható el, ezért fontos a karbantartás, javítás, a műszaki állapotra való odafigyelés még helyettesítés ideje alatt is!

2017.06. 01.-től 2018. 04.12.-ig kb. 20 ezer km-t futott az autó, ehhez hozzá adódik a szabadságom alatt helyettesítők által megtett kilométerek. Az eddig elvégzett javítások garanciában történtek.

Személyi feltételek:

A tanyagondnoki szolgáltatást tanyagondnoki végzettséggel, közalkalmazotti jogviszonyban látom el. Előírt kötelezettségem a folyamatos tanulás és továbbképzés, ezért 2018-ban részt veszek a Falugondnokok Duna-Tisza Közi Egyesület által szervezett továbbképzésen, mely 32 órás. Ezzel a kötelező 60 pontból 32 pontot teljesítek. A képzés nem ingyenes, az „Idősgondozással kapcsolatos ismeretek” című képzés 32000 Ft-ba kerül, melyet az Önkormányzat fog finanszírozni, melyet előre is köszönök.

A beszámolót készítette:
**Horváth István tanyagondnok**

 Kunfehértó, 2018. 04. 16.